De gyldne tider varer dog for langt de fleste af højttalerfabrikkerne ikke ved. Med oliekriserne i 1970'erne og 80'erne, lukker flere producenter. Én af de mest kendte mærker fra den tid, Jamo, endte som noget af en industriel rutchetur. Jamo - en sammentrækning af navnene på de to grundlæggere Preben Jacobsen og Julius Mortensen - opstår i slutningen af tresserne i den lille vestjydske by Glyngøre. Preben Jacobsen er snedker og ved, hvordan man driver en effektiv produktion, og på 25 år vokser Jamo til at blive Europas største højttalerproducent. De bygger over 10 millioner højttalere i de første 30 år af deres levetid. De danske højttalerproducenter SEAS, Scan-Speak, Vifa og Peerless leverer alle enheder, og dermed arbejdskraft, til den voksende gigant. Få år efter højdepunktet i midten af halvfemserne starter den nyuddannede akustikingeniør Mikael Ankersen som udvikler på den dengang store virksomhed. - Jamo voksede sig mægtige på at lave højttalere i alle mulige retninger, til gud og hver mand - i alle prisklasser. Og det var man rigtigt gode til, siger han. - Der var opbygget et kæmpe distributionsnetværk, og de havde en fantastisk effektiv produktion på fabrikken i 70'erne og 80'erne og 90'erne, siger han.



Jamo var fast inventar på drengeværelser rundt om i Europa, og firmaet laver en lang række roste studio monitors og højtalere, der stadig bruges i dag.



Men kort tid efter at Mikael Ankersen starter hos Jamo, begynder det at gå skævt. De oprindelige stiftere sælger Jamo til en norsk kapitalfond, og folk er begyndt at købe kompakte anlæg fra Asien i stedet for trækasser.



Jamo kommer ind i en negativ spiral og laver nogle fejslagne satsninger, inden de ender med et salg til den amerikanske højttalerproducent Klipsch. I 2006 lukker fabrikken i Glyngøre, mens den sidste rest af produktudvikling lukker og slukker i 2011.



På toppen var der 600 mennesker, der arbejdede for Jamo i Glyngøre. I dag er det kun et navn i Klipschs portefølje.



I dag arbejder Mikael Ankersen på en genoplivet version af højttalerproducenten Vifa og udvikler trådløse højttalere formet af dansk design og et ønske om høj lydkvalitet.



Ifølge ham er noget af forklaringen på de danske højttalerproducenters hurtige kollaps - ud over skarp konkurrence på prisen fra Østen - at folk ikke længere bare ville acceptere at have store trækasser stående i stuen.



- B&O spillede en stor betydning for opfattelsen af, hvad lydprodukter kunne være, og hvordan de kunne se ud. Mange var villige til at gå på kompromis for udseendets skyld, siger han.



- Vi er mange, der voksede op med den tankegang. Jeg har et helt skab derhjemme fyldt med gammelt B&O. Jeg er en sucker for de fede ting fra starten af firserne.



Jamo og de andre danske højttalerproducenters kollaps bliver begyndelsen på enden for det klassiske stereoanlæg.



Men Bang og Olufsen og enkelte andre kæmper videre. For B&O bliver det en kamp om at gøre højttaleren stueren. En stræben efter det perfekte kompromis.